ખોડલધામ ટ્રસ્ટ અખંડ: નરેશ પટેલનું રાજીનામું પાછું ખેંચાયું
નવગુજરાત સમય | Publish Date: Apr 5 2018 5:21AM
દેશ વિદેશમાં ખ્યાતનામ ખોડલધામના સર્જક અને સમગ્ર લેઉવા પટેલ સમાજના સંગઠનના શિલ્પી નરેશ પટેલે મંગળવાર સાંજે ખોડલધામના ચેરમેન પદેથી રાજીનામું આપ્યાની ટીવીના માધ્યમથી આવેલી ખબરને પગલે સમગ્ર પાટીદાર સમાજમાં ઘેરા પ્રત્યઘાત શરૂ થયા હતા. ચોમેરથી નરેશ પટેલના સમર્થકો ખાસ કરીને પાટીદાર યુવાનોએ નરશે પટેલ રાજીનામું પાછું ખેંચે એ માટે પ્રચંડ માગણી કરતાં અને તાલુકે તાલુકેથી ખોડલધામની કમિટીના કન્વીનરો સહિતના હોદેદારોએ નરેશ પટેલના સમર્થનમાં રાજીનામાં આપવાનું શરૂ કરતાં ખોડલધામમાં જ સત્તાની બે ધરી ઊભી થવાની દહેશત ઊભી થઈ હતી.
ખોડલધામના પ્રમુખ પરેશ ગજેરા, ટ્રસ્ટી હંસરાજભાઇ ગજેરા તથા અન્ય ટ્રસ્ટીઓએ નરેશ પટેલનો મોબાઇલ ઉપર સંપર્ક રી સમગ્ર પરિસ્થિતિનો ઉકેલ લાવવા તેમનું રાજીનામુ તાત્કાલીક ધોરણે પાછુ ખેંચવાની જાહેરાત કરવા સમજાવટ કરી હતી. જેને પગલે નરેશ પટેલે સવારે અગિયારેક વાગ્યે તેમનું રાજીનામું પાછું ખેંચવાની સતાવાર જાહેરાત કરી હતી. જો કે આ માટે પણ તેઓ જાહેરમાં નહોતા આવ્યા. ખોડલધામના માધ્યમથી જ આ જાહેરાત કરવામાં આવી હતી.
ખોડલધામના ટ્રસ્ટી હંસરાજભાઇ ગજેરાના જણાવ્યા મુજબ, મંગળવારે નરેશભાઇ પટેલના રાજીનામની વાતો અમારી પાસે આવતાં જ અમે નરેશ પટેલનો સંપર્ક કરવાની કોશીષ કરી હતી. પરંતુ તેઓ બહાર ગામ હોવાથી તાત્કાલીક મળી શકયાતા નહોતા. આ દરમિયાન રાજકોટ સરદાર પટેલ કલ્ચરલ ભવન જયાં ખોડલધામનું કાર્યાલય છે ત્યાં નરેશ પટેલના સમર્થનમાં મોટી સંખ્યામાં યુવાનો ઉતરી આવ્યા હતા. જેમણે સૂત્રોચ્ચાર વગેરે કર્યાના અહેવાલ હતા. બીજી બાજુ ખોડલધામ મંદિર કાગવડ ખાતે અને સૌરાષ્ટરના અન્ય શહેરો અને ગામડાઓમાંથી પણ આંદોલન અને રાજીનામાઓનો દોર શરૂ થયો હતો. હું પોતે ગાંધીનગર હતો. અન્ય ટ્રસટીઓ પણ જુદા જુદા સ્થળે હતાં આથી નરેશ પટેલ સુધી આ સંદેશો પહોંચાડાયો હતો. કોઇ પણ બાબત હોય સૌ પ્રથમ આ દેખાવો વગેરે બંધ કરવા અને ઘરનો મામલો છે બેસીને ઉકેલવા તથા રાજીનમુ પાછુ ખેંચી લેવા અપીલ કરી હતી. જે અનુસંધાને નરેશ પટેલે રાજીનામું પાછુ ખેંચવા સંમતિ દર્શાવી હતી.
નરેશ પટેલે એક સંદેશામાં પોતાનું રાજીનામુ પાછુ ખેંચવાની જાહેરાત કરવા સાથે જણાવ્યું હતું કે કામોની વહેંચણી બરાબર ન થતી હોવાથી થાક લાગે છે. યોગ્ય વહેંચણી ન થાય તો થાક લાગે. પરંતુ તેમણે રાજીનામુ પાછુ ખેંચી લેતાં રાહતની લાગણી ફેલાણી હતી. બુધવારે બપોર સુધીમાં આ એપિસોડ પૂરો થયો હતો. હસંરાજભાઇ સહિતના ટ્રસ્ટીઓએ કહ્યું હતું કે ઘી ના ઠામાં ઘી પડી ગયું છે. નરેશભાઇ બહાર ગામથી આવશે એટલે રાજીનામું પાછું ખેંચી લીધાની જાહેરાત કરશે. હવે કોઇ વિવાદ રહેતો નથી.